哭王贊府
作者：陳陶
朝代：唐

paragraphs: 白水流今古，青山送死生。
驅馳三楚掾，倏忽一空名。
金玉埋臯壤，芝蘭哭弟兄。
龍頭孤後進，鵬翅失前程。
愁變風雲色，悲連鼓角聲。
落星辭聖代，寒夢閉佳城。
伊昔來江邑，從容副國英。
德踰棲棘美，公亞飲冰清。
大廈亡孤直，羣儒憶老成。
白駒悲里巷，梁木慟簪纓。
隴遂添新草，珠還滿舊籝。
蒼蒼難可問，原上晚煙橫。